Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 266/12)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1)

OBVESTILO O STANDARDNI SPREMEMBI ENOTNEGA DOKUMENTA

„Côtes du Marmandais“

PDO-FR-A0683-AM02

Datum obvestila: 7. maj 2021

OPIS ODOBRENIH SPREMEMB IN RAZLOGI ZANJE

1. Sklic na uradni geografski kodeks

V specifikaciji proizvoda je bil pri seznamu občin na geografskem območju in območju v neposredni bližini dodan sklic na uradni geografski kodeks.

Spremenjeni sta točki 6 in 9 enotnega dokumenta.

2. Kmetijsko-okoljske določbe

Dodajo se kmetijsko-okoljske določbe:

Obvezna je trajna zatravitev okoli parcel (ozar in medparcelnih površin, ki niso zasajene ali obdelovane). Ta obveznost ne velja v primeru obnove ozar, zlasti zaradi posledic erozije ali izjemnih vremenskih razmer.

Kemično zatiranje plevela na ozarah je prepovedano.

Popolno kemično zatiranje plevela na parcelah je prepovedano.

Kmet prilagodi dozo fitofarmacevtskega sredstva na hektar glede na tveganje za bolezni, fenofazo in skupno zasajeno površino, ki jo je treba zaščititi.

Te spremembe običajno bolje upoštevajo družbene zahteve po zmanjšanju uporabe fitofarmacevtskih sredstev in prijaznosti do okolja.

Zaradi te spremembe se enotni dokument ni spremenil.

3. Sprememba donosa vin rosé

Donos in končni donos vin rosé:

Donos se je povečal s 55 na 60 hl/ha, končni donos pa se je povečal s 66 na 70 hl/ha. Povečanje je bilo potrebno za zadovoljitev povpraševanja na trgu, saj se potrošnja vin rosé povečuje na francoskem in tudi mednarodnem trgu.

Spremenjena je točka 5 enotnega dokumenta.

4. Enološki postopki

Stavek o zvrščanju sort vinske trte je bil spremenjen zaradi jasnosti. Dodano je bilo: „Rdeča vina se proizvajajo z zvrščanjem grozdja ali vin, ki izvirajo iz najmanj dveh sort, pri čemer je najmanj ena sorta glavna.“

Prepoved uporabe oglja za enološko uporabo za proizvodnjo vin rosé je bila črtana, da bi vinogradniki lahko ozdravili zvrsti, okužene z glivičnimi boleznimi.

Spremenjena je točka 5 enotnega dokumenta.

5. Povezava s poreklom

V povezavi s poreklom je stavek „Rdeča vina in vina rosé so suha vina, ki se obvezno pridelujejo z zvrščanjem vsaj dveh sort vinske trte.“ črtan, saj se vina rosé lahko pridelujejo iz ene sorte.

Poleg tega je bilo posodobljeno število občin.

Ta sprememba ne vpliva na enotni dokument.

6. Sklic na nadzorni organ

Besedilo sklica na nadzorni organ je usklajeno z besedilom, ki se pojavlja v drugih specifikacijah proizvodov za označbe. Gre zgolj za redakcijsko spremembo. Zaradi te spremembe se enotni dokument ni spremenil.

ENOTNI DOKUMENT

1. Ime

Côtes du Marmandais

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Mirna rdeča vina in vina rosé

KRATEK OPIS

Suha mirna rdeča vina (pridobljena z zvrščanjem vsaj dveh sort vinske trte) in vina rosé. Izvirnost sestava izhaja zlasti iz uporabe sorte abouriou N, ki je značilna za kraj Marmande. Rdeča vina so škrlatne barve z aromami, ki spominjajo na rdeče jagodičje, in razvijejo začimbno, fino, nežno cvetico. V ustih so široka, uravnotežena, zaokrožena in polna. Eleganca in različni tanini jim dajejo lepo skladen okus. Vina rosé so svetleča, fina in lahka s prevladujočimi aromami maline in karamelnih bonbonov.

Najvišja vsebnost jabolčne kisline (rdeča vina) 0,4 g/l; najvišja vsebnost fermentirnega sladkorja 4 g/l; najmanjši volumenski delež naravnega alkohola 10 %;

največji volumenski delež skupnega alkohola po obogatitvi 13 %.

SPLOŠNE ANALITSKE LASTNOSTI

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin (v miliekvivalentih na liter) Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

Mirna bela vina

KRATEK OPIS

Suha mirna bela vina

Suha bela vina s prevladujočim deležem sorte sauvignon B so na splošno zaokrožena, živahna, lahka in obstojna. Arome, ki spominjajo predvsem na eksotično sadje in belo cvetje, se harmonično povezujejo z naravnim in uravnoteženim okusom.

Najvišja vsebnost fermentirnih sladkorjev 4 g/l; največji volumenski delež skupnega alkohola po obogatitvi 13 %;

najmanjši volumenski delež naravnega alkohola 10 %.

SPLOŠNE ANALITSKE LASTNOSTI

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin (v miliekvivalentih na liter) Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

Postopek gojenja

Najmanjša gostota zasaditve vinske trte je 4 000 trsov na hektar. Razdalja med vrstami ne sme biti večja od 2,5 m. Površina za vsak trs je lahko največ 2,5 m2. Ta površina se pridobi tako, da se razdalja med vrstami pomnoži z razdaljo med trsi v isti vrsti.

Vinska trta se obrezuje z naslednjimi tehnikami: rez guyot, kratka rez (kordonska gojitvena oblika royat) ali rez na kratko.

Po pletju mladik ima vsak trs največ 15 očes.

Namakanje se lahko dovoli.

Poseben enološki postopek

Za mošte je dovoljena uporaba oglja za enološko uporabo, pri čemer je zgornja meja 20 vol. % vin rosé, ki jih zadevni proizvajalec vina pridela v zadevni trgatvi. Po obogatitvi volumenski delež skupnega alkohola v vinih ne presega 13 %. Poleg teh določb za enološke postopke veljajo obveznosti na ravni Unije ter iz zakonika o kmetijstvu in morskem ribištvu.

5.2. Največji donosi

Rdeča vina

66 hektolitrov na hektar

Bela vina

72 hektolitrov na hektar

Vina rosé

70 hektolitrov na hektar

6. Razmejeno geografsko območje

Trgatev, vinifikacija in obdelava vin na podlagi uradnega geografskega kodeksa z dne 26. februarja 2020 potekajo na ozemlju naslednjih občin departmaja Lot-et-Garonne: Beaupuy, Bouglon, Cambes, Caubon-Saint-Sauveur, Castelnau-sur-Gupie, Cocumont, Escassefort, Guérin, Lachapelle, Lagupie, Lévignac-de-Guyenne, Marcellus, Marmande, Mauvezin-sur-Gupie, Meilhan-sur-Garonne, Monteton, Montpouillan, Peyrière, Romestaing, Saint-Avit, Saint-Géraud, Saint-Martin-Petit, Saint-Sauveur-de-Meilhan, Sainte-Bazeille, Samazan, Seyches in Virazeil.

7. Glavne sorte vinske trte

abouriou B

cabernet franc N

cabernet-sauvignon N

cot N – malbec

fer N – fer servadou, braucol, mansois, pinenc

gamay N

merlot N

sauvignon B – sauvignon blanc

sauvignon gris G – fié gris

syrah N – shiraz

8. Opis povezave

Reka Garonne je izoblikovala griče z dobro odcednimi in osončenimi pobočji, ki segajo od regije Entre-Deux-Mers na severu do gozda Landes na jugu. Prodnata tla na levem bregu in bolj glinasta tla na desnem bregu so primerna za sorte vinske trte z jugozahoda in lokalno zgodnjo sorto abouriou N. Vroče in suhe jeseni omogočajo dobro zorenje grozdja. Bela vina so živahna, obstojna in zaokrožena, ko se donegujejo na drožeh. Vina rosé so fina in lahka z notami maline in karamelnih bonbonov. Rdeča vina so zaokrožena, polna, arome rdečega jagodičja pa razvijejo začimbno cvetico zaradi prisotnosti sort cot N in syrah N.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo in obdelavo vin, na podlagi uradnega geografskega kodeksa z dne 26. februarja 2020 zajema ozemlje naslednjih občin departmaja Gironde: Grignols in Saint-Michel-de-Lapujade.

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pri označevanju vin s kontrolirano označbo porekla „Côtes du Marmandais“ se lahko navede večja geografska enota „Sud-Ouest“. Ta večja geografska enota je lahko navedena tudi na kakršnem koli prospektu in embalaži. Velikost črk za navedbo večje geografske enote niti po višini niti po širini ne presega velikosti črk, ki sestavljajo ime kontrolirane označbe porekla.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-666a8621-10ce-4487-88a4-76522ce0805e

(1) UL L 9, 11.1.2019, str. 2.